Avidya
<s>Avidja (sanskrit: अविद्य avidyā - neznanje) ili aviđđa (pali: avijjā) je pojam indijske filozofije koji označava neznanje, zabludu.</s>

<s>To je temeljni pojam svake indijske filozofije, ali u svakom pojedinom slučaju ima posebno značenje.</s><s>Ima široku primenu u raznim sistemima indijske filozofije, hinduizmu i u budizmu.</s>

<s>U raznim školama indijske filozofije se smatra da iz sveta privida ne izbavljaju dela, već saznanje, te je neznanje glavna prepreka izbavljenju (mokša).</s>

<s>Etimologija</s>

<s>Pored sanskritskog pojma avidja (neuvid, nevid), za neznanje se takođe koristi i reč ađnana (ajnana), suprotnost od đnana, što doslovno znači neznanje.</s>

<s>Neznanje u indijskoj filozofiji</s>

<s>Neznanje se u indijskoj filozofiji odnosi prvenstveno na iluziju odvojenosti.</s><s>Koncepcija upanišada, koju je oživela vedanta, stavljala je moral ispod oslobađajućeg saznanja: posedovanje istine je iznad dobra i zla.</s><s>Naglasak nije bio na grehu, već na neznanju, ajnana.</s><s>Neznanje je, po rečima Abhinavagupte, dvojako: urođeno, jer sama naša individualnost pomračuje vrhovnu inteligenciju, i mentalno, pojačano našim posebnim, ljudskim zabludama.</s>

<s>U vedanti se neznanjem naziva neuviđanje jedinstva sebe i univerzalnog bića (atman = brahman).</s><s>Avidja je zapravo doživljaj prividnog sveta koji nam iluzija o parcijalnosti bića nameće umesto istine o sveobuhvatnom biću.</s>

<s>Uviđajući iracionalnu prirodu neznanja, indijska filozofija traži odgovarajuća sredstva ostvarenja istine radi „oslobođenja“ (mokša).</s><s>Neznanju se suprotstavlja pravo znanje na potpuno drugom nivou, te na mesto nižeg znanja zastrtog prividom (maja) omogućuje više znanje koje donosi spas.</s><s>Okončanje neznanja je po pravilu moguće jedino pomoću znanja u višem smislu.</s>

<s>Neznanje u budizmu</s>

<s>Neznanje se u budizmu smatra izvorom svega rđavog, što kao zastorom prekriva viđenje, sprečavajući čoveka da raspozna istinsku prirodu stvari.</s>

<s>Buda je učio da neznanje stoji u osnovi svih rđavih dela i sveukupne patnje, i zbog toga je prva karika u lancu uslovnog nastajanja.</s><s>Žudnja i mržnja se nalaze ukorenjeni u neznanju i vezani su za neznanje koje je najpostojanije od ova tri korena zla.</s><s>Inače, neznanje je čoveku prirođeno i zato je tako teško rešiti ga se i — pre svega — uopšte ga uočiti.</s>

<s>Neznanje se sastoji u pridavanju sopstvenosti i bitnosti prolaznim pojavama.</s><s>Kada se ono prevaziđe spoznajnim uvidom, nađemo se pred golom činjenicom nepostojanosti i bezličnosti pojavnosti.</s><s>Za suštinu te pojavnosti se kaže da je ništa, prazno (šunjata).</s>

<s>Izvori</s>

<s>Vidi još 
 Znanje
 Gnosis
 Prađna</s>

<s>Filozofska terminologija
Indijska filozofija
Sanskritski izrazi
Epistemologija
Spoznaja</s>

